**Ғалым Т. Қожакеевтің «Сара сөздің сардарларындағы» қазақ журналистерінің рухани мұрасы хақында**

**Жақсылықбаева Римма Серікәліқызы,**

**Баспасөз және электронды БАҚ**

**кафедрасының профессор м.а.**

Ғылым жолы ой-шұңқыры мен белең-белестері көп әрі қиын жол. Ғылымда оның осындай оңайлықпен алдырмайтын қиыншылықтарына төтеп берген адам ғана өз еңбегінің жемісін көреді. Осындай жандардың алдыңғы қатарына ұстаз, журналист-ғалым, әдебиеттанушы Темірбек Қожакеевті жатқызар едік.

Темірбек Қожакеевтің «Жыл құстары» (1991), «Көк сеңгірлер» (1992) еңбектерінің жалғасы «Сара сөздің сардарлары» (1995) атты еңбегінде 1920-30-жылдарда республикамыздағы қоғамдық-әлеуметтік пікірлердің ұйытқысы болған, көптеген газет-журналдарда қызмет істеген, кейін қуғын-сүргінге ұшырап, «халық жауы» атанған азаматтарымыздың журналистік жолы, қалдырған рухани мұрасы қарастырылады. Зерттеу еңбектегі Ғазымбек Бірімжанов, Қалдыбай Абдуллин, Әбдірахман Байділдин, Біләл Сүлеев, Серікқали Жақыпов, Жәкен Сәрсенбин, Ибат Игеновтер – бүгінгі жастарға жазған туындылары түгіл, есімдері де беймәлім азаматтар. Осы жағынан келгенде, профессор Т.Қожакеевті қазақ баспасөзінің тарихын, оның көрнекті өкілдерінің журналистік қызметін, кейінгіге қалдырған мұрасын зерттеп білуде ерен еңбек сіңіргенін ерекше атап өткеніміз жөн.

Ғылыми зерттеу еңбегінде профессор Т. Қожакеев әр тұлғаның белгісіз қырларын тың деректер арқылы көрсетеді. Айталық, Міржақыппен бірге Алаш партиясында болған Ғазымбек Бірімжановтың Кеңес өкіметі мен Германия арасында жастар алмасып, жаңа заманға лайық, жаңа қоғам құру ісін жүргізе алатын тың тұрпатты кадр даярлау келісімі бойынша Германияда оқып, 1928 жылы агроном-ғалым атағын алып оралғанын біріміз білсек, біріміз біле бермейміз. Ғалым Ғазымбек Бірімжановты «Ақ жол» газетінде жарияланған материалдары негізінде үлкен ағартушы ретінде тани келіп, 1921 жылы осы газетте жарық көрген «Шетке оқушылар жіберу, оқуға жұмылу керек» (10 мамыр) мақаласын тілге тиек етеді. Публицистің бір ғасыр бұрын айтып кетсе де, бүгінгі күнмен үндес келетін мына ой-пікірімен әбден құптауға болады: «...Жаңа заман тұсында қазақ халқының бір орында тұралап тұра беруге хақысы жоқ. Енді ***қазақты тарихи халық*** қылу керек. Қазақтың ілгері басып келе жатқандығын жұртқа көрсету керек. Сондықтан шет елдерден оқу үйрену – заман талабы. Біздің қазақтың баласы барса, Лондон, Париж, Берлиннің көшесі ойылып кетпейді. Қайта саясат жағынан жер жүзі жиһангерлерінің алдында Кеңес үкіметіне зор мақтаныш, үлкен абырой болады» [1].

Ғазымбектің бұл арманы 1993 жылы 5 қарашада [Н.Ә. Назарбаев](https://kk.wikipedia.org/wiki/%D0%9D%D2%B1%D1%80%D1%81%D2%B1%D0%BB%D1%82%D0%B0%D0%BD_%D3%98%D0%B1%D1%96%D1%88%D2%B1%D0%BB%D1%8B_%D0%9D%D0%B0%D0%B7%D0%B0%D1%80%D0%B1%D0%B0%D0%B5%D0%B2) қаулысымен «Болашақ» дарынды жастарға жинақтаған тәжірибелерін мемлекет игілігіне пайдалану үшін шетелде сапалы білім алуға көмектесу идеясымен жүзеге асырылды. Өйткені, тәуелсіз мемлекет ретінде 1994 жылы бір топ қазақстандық студенттер тұңғыш рет шетелдік жоғары оқу орындарына жіберілді.

Көзі ашық, көкірегі ояу Ғазымбектің оқыған адамдар туралы ойын ортаға сала кетеді: «Оқыған кісі ол баяғы заманда өткен римдіктер, гректер сияқты халықтардың тарихын білген кісі, көргені көп, сол өткен заманның тарихын өз көзімен көріп келе жатқан кісі сияқты. Надан адамнан оқыған кісінің өмірін тіршілікте өткізген уақыт, жас мөлшеріне қарай емес, оның өмірінің мағынасына қарай, істеп кеткен ісіне қарай шамалау керек» [1, 12 б]. Шынында да, зиялы қауым – қоғамның қозғаушы күші. Онсыз ешқандай ұлт алға қарай дамыған емес. Сонау ескі замандардан бастап, көшпелі кеңістіктерден күні бүгінгіге дейін қоғамның алға жылжып, дамуына игі себеп болған, итермелеуші күші болған осы – ұлт тізгінін ұстаушылардың, зиялылардың ой-қуатының, қажырлы іс-әрекеттері. Басқаны былай қойғанда, кешегі біртұтас Алаш идеясы кезеңіндегі биікке көтерілген зиялылар рухы одан кейін қаншама тезге түссе де, өзінің ерікті ой-қуатын әлі күнге дейін төмен түсірген емес.

Т. Қожакеевтің «Сара сөздің сардарлары» кітабында Омбының мұғалімдер семинариясында Сәкенмен бірге оқыған, Ә. Бөкейхановтың адъютанты болған Әбдірахман Байділдин туралы да маңызды деректерге жолығамыз. 1922 жылы Ә. Байділдин республика Жер комиссариатының коллегия мүшесі бола жүріп, «Қызыл Қазақстан» журналында «Жер саясаты туралы» (№7), «Қазақстанның жер туралы саясаты қандай болу керек» (№10) деген мақалалар жариялады. Бұларда патша өкіметінің революцияға дейін казак-орыс төрелеріне сыйға тартқан, келімсектеріне тартып алып берген қазақ елінің жерлерін заңды иесіне қайтару туралы республика үкіметінің 1921 жылғы 7 ақпан мен 19 сәуірде шығарған декреттерінің орындалу барысын сөз етті. Ә. Байділдин газет, журнал туралы: «Баспасөз – тап құралы, жар салатын шешен, жөн сілтейтін көсем, топ бастайтын жолбасшы, ел айнасы, білім бұлағы...»,-деп анықтама бере отырып, көп газеттерде жеделділік жетпейтінін, олардың «ақсақ қой түстен кейін маңырайдының» кебін киіп жүргенін, кейде «ұзынқұлақтан» кейін даңғыра қағып жататынын сынады.

Темірбек Қожакеев – кейінгі жастарға зерделі дүниелерді молынан үлгі етіп қалдыра білген білікті ғалым. Ілиясты сатира жазуға үйреткен Біләл Сүлеев туралы осы еңбегінде де жан-жақты баяндап өтеді. Сын-сықақ жазумен айналысқан Б. Сүлеев Қаптағай деген бүркеншік атпен «Ақ жол», «Тілші» газеттеріне қатысқан. Журналист-публицист ретінде Б. Сүлеевтің басты ерекшелігі – ол үнемі оқу-ағарту мәселелерінің жай-күйін сөз етіп отырған. Зерттеуші ретінде Т. Қожакеев бізге Біләлдің «Өзгеге иек артуды қою керек» (Тілші, 28 қыркүйек 1924) атты мақаласынан үзінді келтіреді: «Оқу керек, мектеп керек деп жаза-жаза қара сия, қағаз да таусылды. Айта-айита дауыс та қарлықты. Қозғалған ел жоқ, түсініп ел бастаған ер жоқ. Ел білімсіз, надан, ел азаматы селқос, шабан. Мектепте үй жоқ, мұғалімде күй жоқ. Оқу саймандары тағы жоқ. Жергілікті өкімет адамдарының мектепті сылтау қылып, қой жинап алғанға көңілі тоқ. Ол қойлардан не мұғалімдерге, не жұртқа бір тиын пайда жоқ» [1, 76 б]. Азаматтық парызы ретінде сол заманның оқу-ағарту мәселелерін күн тәртібіне қоя отырып, түйткілді шешім табуға итермелеген. Көңілдегіні шебер де, өткір жеткізе білген публицистің мақалалары сол дәуірдің де ащы шындығын айқындап берді.

Зерттеуші Т. Қожакеев «Сара сөздің сардарларында» Серікқали Жақыповтың журналистік қырын, Нәзипа Құлжанованың аудармадағы шеберлігін, Қалдыбай Абдуллиннің әр қилы жанрдағы қолтаңбасын, Жәкен Сәрсенбиннің әдеби публицистикасын, Бейсенбай Кенжебаевтың ғалымдық, сыншылдық ерекшелігін, Мәжит Дәулетбаев публицистикасындағы беллетристикалық әдіс-тәсілдерін, Ибат Игенұлының жастар баспасөзіндегі журналистік қырын, Ғабдол Слановтың фельетон жанрындағы шеберлігін жан-жақты баяндап, талдап көрсетеді. Алаш қаламгерлері шығармашылығында толымды түрде ұлт мүддесі, ұлттық патриотизм, адамды құрметтеу, жалпы адамзаттық құндылықтар, халықтың салауаттылығы, жеткіншек ұрпақты тәрбиелеу жолдары, қазақ халқының адамзат көшінде лайықты орын табу, ана тақырыбы басты тақырыптардың біріне айналды. Ізгілік пен адамгершілікке құрылған осы туындыларда гуманистік идеал, ой алдыңғы қатарға шығып, ұлттың адамсүйгіштік қасиеттері бейнеленді.

Қорыта келгенде, ел есінде ұлтжанды азамат ретінде мықтап орныққан Темірбек Қо­жакеев жайлы жазбамызды оны мық шегеге теңеген академик Зейнолла Қаб­доловтың сөзімен түйіндегенді жөн са­надық: «…Қысқасы, Темірбек деген бір мық шеге! Дүниенің қаны қашқан, қаусаған, қаңыраған жерін қағып-қағып жіберіп, қалпына келтіру үшін осындай адамдардан шеге жасар ма еді» [2]. Бар қабілет-қарымын шәкірт тәрбиесіне арнаған білікті ұстаз, бірегей ғалым Темірбек Қожакеевтің артында қалған мол мұралары кейінгі жастарға үлгі болары сөзсіз.

Әдебиеттер тізімі:

1. Қожакеев Т. Сара сөздің сардарлары. –Алматы: Санат, 1995. 12-б.
2. Рәш М. Сатира сардары // Егемен Қазақстан, 31 наурыз 2007.